‘เอ็กซิมแบงก์เกาหลี’ได้ใจขายบาทบอนด์หมดเกลี้ยง
บาทบอนด์ 7,500 ล้านบาทของเอ็กซิมแบงก์เกาหลีฮิตขายเกลี้ยง
29 พ.ย. 2554

บาทบอนด์ 7,500 ล้านบาทของเอ็กซิมแบงก์เกาหลีฮิตขายเกลี้ยง 
ธนาคารเพื่อการส่งออกและนำเข้าแห่งประเทศเกาหลี (KEXIM) ประสบความสำเร็จในการออกพันธ บัตรสกุลเงินบาทวงเงินร่วม 2,500 ล้านเหรียญสหรัฐ หรือ 7,500 ล้านบาท เป็นครั้งที่ 4 แม้ว่าสภาพตลาดจะผันผวนและเกิดวิกฤตอุทกภัย 
สำหรับพันธบัตรสกุลเงินบาทมูลค่า 7,500 ล้านบาท แบ่งเป็น 2 ชุดคู่กัน แบ่งเป็นอายุ 3 ปี 6,500 ล้านบาท ให้ผลตอบแทน 4.16% อายุ 10 ปี วงเงิน 1,000 ล้านบาท ให้ผลตอบแทน 4.40% ถือว่ามีผลตอบแทนที่ดี
นายยุนยุงคิม กรรมการบริหาร KEXIM กล่าวว่า นักลงทุนในประเทศมีความเชื่อมั่นอย่างสูงต่อธนาคารและรัฐบาลประเทศเกาหลี ซึ่งธนาคารมีความภูมิใจที่ได้เป็นผู้ออก หลักทรัพย์รายแรกและเพียงรายเดียว ที่เป็นผู้ออกหลักทรัพย์ต่างประเทศที่สามารถเข้าถึงตลาดพันธบัตรสกุลเงินบาทในประเทศไทยได้มากถึงปีละ 2 ครั้ง และเป็นผู้ออกหลักทรัพย์รายแรกและเพียงรายเดียวจากประเทศเกาหลีที่สามารถออกหลักทรัพย์ที่มีระยะเวลาได้นานถึง 10 ปี และการที่มอบหมายให้ธนาคาร เอชเอสบีซีเป็นผู้จัดการออกตราสารเป็นครั้งที่ 4 นี้ เป็นการตอกย้ำความเชื่อถือและความไว้ใจต่อการทำงาน 
เดิมนั้น KEXIM มีแผนที่จะออกพันธบัตรพร้อมกับ Greenshoe Option เพียง 5,000 ล้านบาท แต่หลังจากสำรวจความต้องการซื้อพันธบัตรแล้วพบว่ามีความต้องการเกินไปเกือบ 2 เท่า จึงตัดสินใจเพิ่มยอดขายเป็น 7,500 ล้านบาท 
KEXIM ได้รับการจัดอันดับความน่าเชื่อถือจากมูดี้ส์ในระดับ A1 จาก เอสแอนด์พีในระดับ A 
วันเดียวกัน ธนาคารซีไอเอ็มบี ไทย เปิดเผยว่า บริษัท ฟิทช์ เรทติ้งส์ ได้ประกาศคงอันดับเครดิตสากลสกุลเงินต่างประเทศระยะยาวแก่ ธนาคารซีไอเอ็มบี ไทย ที่ระดับ “BBB” และอันดับเครดิตภายในประเทศระยะยาวที่ “AA-(tha)” แนวโน้มเครดิตมีเสถียรภาพ 
ฟิทช์มองว่ามีความเป็นไปได้สูงที่ CIMBT จะได้รับการสนับสนุนจากผู้ถือหุ้นใหญ่ คือ CIMB Bank Berhad หรือ CIMB ซึ่งเป็นกลุ่มธนาคารขนาดใหญ่ 1 ใน 5 ของภูมิภาคเอเชียตะวันออกเฉียงใต้ในการทำธุรกิจ มีแผนการปรับโครงสร้างองค์กรที่ดี